***Groblje krijesnica*** (japanski *火垂るの墓* *Hotaru no Haka*) je japanska anime drama iz 1988. koju je režirao Isao Takahata. Film govori o dvoje djece u Japanu za vrijeme Drugog svjetskog rata te je stekao pohvale kritičara, a neki su uočili kako je glavna namjera bila poslati antiratnu poruku time što se pokaže kako su najranjiviji, djeca, katkad najveće žrtve rata. Bio je to također treći dugometražni animirani film kojeg je producirao Studio Ghibli.

U časopisu *Animage*, *Groblje krijesnica* je 1989. osvojio 13. mjesto na listi 20 najboljih animea godine, sa 186 glasova, čime je bio u rangu raznih popularnih animea koji su također objavljeni te godine, kao što su *Saint Seiya*, *Akira*, *Maison Ikkoku* i *Moj susjed Totoro*.

Radnja
------

Duhovi dječaka **Seite** i njegove mlađe sestre **Setsuko** govore kako su umrli. Godina je 1945. a Japan počinje gubiti bitku u Drugom svjetskom ratu. Pri bombardiranju grada Kobea je poginula majka od 14-godišnjeg Seite i njegove mlađe sestre Setsuko pa su tako oboje ostali bez skrbništva jer se njihov otac bori u ratu na nekom brodu u Tihom oceanu. Seitu i Setsuku prima njihova teta ali se ne brine osobito puno o njima. Stoga djeca napuštaju njen dom i odlaze samostalno živjeti u nekom napuštenom bunkeru. No glad je njihov najveći neprijatelj, a naći hranu je gotovo nemoguće. Najzad, Seita jednog dana svjedoči kako mu je sestra umrla od gladi. I on sam nakon nekog vremena pogiba od iste sudbine. Njihovi duhovi gledaju Kobe dok oko njih lete krijesnice.

Uloge
-----

| Lik | Japanska verzija | Engleska verzija (1998.) |
| --- | --- | --- |
| Seita | Tsutomu Tatsumi (辰巳 努, *Tatsumi Tsutomu*?) | J. Robert Spencer |
| Setsuko | Ayano Shiraishi (白石 綾乃, *Shirashi Ayano*?) | Rhoda Chrosite |
| Majka | Yoshiko Shinohara (志乃原 良子, *Shinohara Yoshiko*?) | Veronica Taylor |
| Teta | Akemi Yamaguchi (山口 朱美, *Yamaguchi Akemi*?) | Amy Jones |
|

Nagrade
-------

* Osvojen *Blue Ribbon Award*.
* Osvojena nagrada *Chicago International Children's Film Festival* (najbolji animirani film).

Zanimljivosti
-------------

* Film se zasniva na istinitoj priči. **Akiyo Nosaka**, autor knjige po kojem je snimljen ovaj film, je sam tijekom 2. svjetskog rata gladovao i izgubio sestru zbog pothranjenosti.
* **Groblje krijesnica** se pokazivalo u japanskim kinima istovremeno sa animeom Moj susjed Totoro koji je trebao razvedriti publiku nakon te depresivne priče.

Kritika
-------

"Groblje krijesnica" je hvaljena oda pacifizmu i apel protiv mržnje i ludosti rata koji je prikazan kao stanje koje upropaštava jednu cijelu generaciju. Radi se o jednom od najcijenjenijih i najslavnijih animea 1980-ih, koji je na kritičarskom siteu rottentomatoes.com od kritičara dobio vrlo visoku srednju ocjenu od 8.9/10 koji su ga čak uspoređivali sa filmom *Schindlerova lista*, a samo ga je malen dio kritizrao zbog monotone priče i ukočene strukture. Socijalni realizam prikazan je iznimno plastično i jednostavno: priča nema humora ili akcije i samo prati dvoje djece koji su izgubile svoje roditelje i polako umiru od gladi i za koje nema sretnog završetka, čime definitivno ruši klišejizirano mišljenje da su svi animirani filmovi namijenjeni za djecu. Roger Ebert ga smatra jednim od najsnažnijih ratnih filmova te ga je 2000. uključio u svoj popis "Velikih filmova".

Izvori
------

1. ↑  „Grave of the Fireflies". bbc.co.uk. 5. svibnja 2003. Pristupljeno 12. ožujka 2013.
2. ↑  „The 11th Anime Grand Prix". Animage. svibanj 1989. Pristupljeno 8. siječnja 2013.
3. ↑  Ebert, Roger (19. ožujka 2000). „Grave of the Fireflies (1988)". *RogerEbert.com*. Sun-Times Media. Arhivirano iz originala na datum 2013-01-17. Pristupljeno 12. ožujka 2013.

Vanjske poveznice
-----------------

* *Grave of the Fireflies* na sajtu IMDb
* *Groblje krijesnica* na Rotten Tomatoes

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 316752206

 |